《题余文叔山间四时之楼》
宋代·舒岳祥

轻财好事余文叔，磊落襟期端不俗。
外方避地客来多，我亦从君借书屋。
屋前曲径绕沦漪，池上高楼新结束。
一条碧涧贯虹飞，几片青霞排闼宿。
四时自换景自留，是中云月无春秋。
家家见山长在眼，处处有山堪起楼。
不如此楼能著我，磨墨题诗楼上头。
主人之贤乐复乐，青山曾见此客不。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。